איש מצליח (סידור)

איש מצליח הוא סידור תפילה נפוץ, בהוצאת מכון הרב מצליח שעל יד ישיבת כסא רחמים, בעריכת הרב אדיר עמרוצי ע"פ שיטתו ונוסחאותיו של הרב מאיר מאזוז, אביו הרב מצליח מאזוז, ושיטתו בדקדוק של אחד מזקני רבני ג'רבא, הרב שאול הכהן בספרו לחם הביכורים. הסידור הוא בנוסח עדות המזרח על פי מסורתם של יהודי צפון אפריקה.

מאפיינים
הסידור מתאפיין בטיפוגרפיה פשוטה, הכוללת שימוש בגופן "פרנק-ריהל" באותיות מוגדלות, סימון הבדלים בין שוא נע לשוא נח, בין קמץ קטן לקמץ רחב, הבחנה בין דגש קל לדגש חזק, כוונת שמות ה' ועוד.

בסוף הסידור מופיע קונטרס "לאוקמי גרסה" מאת הרב מאזוז, ובו רשימה של הכרעות הנוסח לפי שיטתם.

בנוסף לסידור הרגיל, יצאו מחזורי תפילה לחגים, ותיקון קוראים.

שינויים ויחודיות בנוסח התפילה
 שינוי הדקדוק בתפילה מסיומת נקבה לזכר - בנוסח עדות המזרח, פעמים רבות הפנייה אל הקב"ה המסתיימת באות ך, מנוקדת בשווא (כמו במילים תורתךְ, עירךְ) במקום בקמץ. לשיטת הרב מזוז, צורה זו, המבוססת על לשון חז"ל, אינה מתאימה לנוסח התפילה המבוסס ברובו על נוסח המקרא, ולכן שונתה בסידור זה הצורה לקמץ (מלבד המילים בך, עמך (ע' בחיריק), לך, ואיתך שבתנ"ך מופיעות עם שווא גם בפנייה לזכר) שכן הפניה אל ה' מתבצעת בלשון זכר. השינוי הדקדוקי מסתמך על כך שמילים כמו נביאָךְ, קדשָךְ, אינם בלשון נקבה (הניקוד ללשון נקבה הוא נביאֵךְ קדשֵךְ) אלא לשון זכר ונקדו כך בשל השפעת השפה הארמית. (ניקוד זה ניתן למצוא גם בסידורים אשכנזים ישנים עד לתקופת ר' שבתי סופר.)
 הפיוט ידיד נפש מובא על פי כתב יד המחבר, ר' אלעזר אזכרי.
ב"עלינו לשבח", נכתב "ולא גורלנו ככל המונם" במקום "וגורלנו".

ביקורת
מטרת הסידור ביציאתו הייתה ליצור סידור שתואם את שיטת חלק גדול מהראשונים (כדוגמת הבית יוסף), והתקבל בברכה על ידי רבנים חשובים כמו הרב עובדיה יוסף, הרב דב איסר הכהן קוק, הרב שלמה משה עמאר, הרב יצחק ברדא (על אף שרק הרב ברדא תמך בשיטתו). מלבד זאת, הוא גם עורר ביקורת רבה מצד רבנים אחרים שנקטו כשיטת החיד"א שאין לשנות את הנוסחאות המקובלות בתפילה.

קריאה נוספת 

 ר' גפני, פותח סידור: מסע בעולמם של סידורי ארץ ישראל בעת החדשה, אלון שבות תשפ"ב עמ' 90-88.

קישורים חיצוניים
 אגודת משמר-הקודש, לגדור-פרץ, מאמרים ומכתבים  - טענות נגד הסידור
 מכון "שלהבת יוסף", קונטרס נקדישך ונעריצך - טענות דקדוקיות נגד הסידור
הרב מרדכי מאזוז, טעות לעולם חוזרת  - טענות בעד הסידור

הערות שוליים

סידורים
סידור